Ke boammaaruri gore fa batho ba tlwaelana, yo mongwe o simolola go lemoga makoa mmogo le dinonofo tse di molemo tsa yo mongwe. Le fa go ntse jalo, seno ga se a tshwanela go re thibela go nna le ditsala. Pacôme wa kwa Fora o akgela jaana: “Bangwe ba lebelela dilo tse dintsi thata mo bathong ba e ka nnang ditsala tsa bone. Ba batla gore ba nne le dinonofo tse di molemo fela, mme seo ga se kgonege.” Ga go na motho ope yo o itekanetseng, mme ka jalo ga re a tshwanela go lebelela gore batho ba bangwe ba itekanele. Re solofela gore ditsala tsa rona di tla re amogela le fa re ka tswa re na le makoa, mme di re itshokele. A le rona ga re a tshwanela go leka go tlodisa makoa a ditsala tsa rona matlho, re sa ba akanyetse gore ba na le makoa mangwe kgotsa re a dira magolo go feta jaaka a ntse? Mokwadi Dennis Prager o re gakolola jaana: “Diruiwa ke tsone fela tse e ka nnang ditsala tse di se nang diphoso (ke gore, tse di se keng di ngongorega, tse di leng lorato ka metlha, tse di se keng di fetofetoga maikutlo, tse di nnang di akantse ka rona fela, le tse di se kitlang di re swabisa le ka motlha).” Fa re sa batle gore ditsala tsa rona tse dikgolo e nne diruiwa, re tshwanetse ra tsaya tsia kgakololo ya ga moaposetoloi Petere ya go letla gore ‘lorato lo bipe maleo a le mantsi.’—1 Petere 4:8.